**România mea**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Românie, Românie -

Îndrumarea și povața,

Visul din copilărie,

Dorul pentru toată viața.

Plai de vis, Țară-minune

Cu durere pe durere

Îmi ești prima rugăciune

Sfărâmată-n neputere.

Te trăiesc adânc în sânge

Și-n arhaice cuvinte

Precum ciobănașul plânge

Pe sub frunzele-morminte.

De pe filele de-aramă

Îți culeg slove alese

Care-n basmele lor cheamă

Să văd zmei și-mpărătese.

Mă gândesc frumos în cuget,

Dar în inimă mă doare

Dunărea și Timpul curge,

Munții calcă peste zare,

Iar eu tot te-nvăț din scrise

Și te văd doar în imagini

Ori prin datele precise...

Când Iubirea n-are margini.

Prea modestă printre nații

Lătrătoare de afară,

Curcubeul lor - Carpații

Păcii tale-l închinară.

Cu chindiile și zorii

Din amiezi și miez de noapte

Sună vechile istorii

Care gem după Dreptate.

Cum mă doare-n orice vână

Adevărul prins în frică

Și lăsat ca să rămână

Târguit pentru-o nimică.

Alungat mereu de soartă

Pasăre fără astâmpăr

Caut înspre tine poartă,

Însă ea nu se întâmplă.

Și-s departe, și-s aproape,

Și-s străin, dar spun în mine

Susurările-ți de ape,

Fremătările blajine.

Îți sunt fiu lipsit de casă

Revenind cu neîntoarceri

Printr-o lume pofticioasă

Fără plinătate-n pace.

Scuipă ploile-n fereastră

Plumbii lor fără de milă

Că mi-e Țara prea albastră

Și-i prea ruptă de argilă.

Poate-s drepte ele-n fraze,

Iar eu doar visez frumosul

Și-n voroavele-mi în raze

Doar încerc să-ți dau prinosul.

Ascult sufletul ce-mi spune

Înălțându-se-n Credință

Cu o limbă ce apune

Într-un zbor de neputință.

Nu-mi găsesc de tine leacuri

În gândirea mea căruntă:

Ești cât Vremea peste veacuri

Toată-n inima-mi măruntă.

Victor Bragagiu